SKRIFTLIG FORESPØRGSEL E-3324/01

af Patricia McKenna (Verts/ALE) til Kommissionen

(29. november 2001)

Om: Forstligt formeringsmateriale registrering og beskyttelse

Vil Kommissionen tage skridt til at beskytte de bevoksninger, der er registreret inden for rammerne af direktiv 66/404/EØF(1), 71/161/EØF(2) eller 1999/105/EF(3) om markedsføring af forstligt formeringsmateriale, som i øjeblikket kan fældes uden nogen passende vurdering?

I Irland har statsforstnævnet Coillte Teo fældet over 1 474 hektarer registrerede bevoksninger uden nogen form for licens, som ville kræve individuel vurdering, selv om hele registeret kun dækker 3 715 hektarer, og kun 20 % af Irlands frø er fra hjemlige kilder. Endvidere er Irlands praksis bestående i at uddelegere opgaven med at føre det nationale register over grundlæggende forstformeringsmateriale, der kræves i henhold til direktivet, til Coillte Teo, der har landets største tømmerhøst, ikke i overensstemmelse med direktiverne, som specifikt udelukker enhver juridisk person eller dets medlemmer fra at føre bevoksningsregistrene, hvis de kan drage økonomisk fordel af de foranstaltninger, der træffes i henhold til direktiverne.

Vil Kommissionen derfor tage skridt til at sikre, at de hjemlige bevoksninger i hver medlemsstat, som modtager EU-midler til skovtilplantning, herunder Irland, kun registreres i henhold til direktivet af uafhængige kvalificerede parter, og at enhver fældning er forbudt, efter registrering, uden en passende vurdering og fastsættelse af de nødvendige betingelser for at opfylde direktivets formål?

(1) EFT B 125 af 11.7.1966, s. 2326.

(2) EFT L 87 af 17.4.1971, s. 14.

(3) EFT L 11 af 15.1.2000, s. 17.

Supplerende svarafgivet på Kommissionens vegne af David Byrne

(9. april 2002)

Rådets direktiv 66/404/EØF af 14. juni 1966 og 1999/105/EF af 22. december 1999 om markedsføring af forstligt formeringsmateriale indeholder de krav, der skal opfyldes, for at medlemsstaternes ansvarlige offentlige organer kan godkende grundmateriale, f.eks. de registrerede bevoksninger, det ærede medlem henviser til.

Det er endvidere fastsat i direktiverne, at kun godkendt grundmateriale må anvendes til produktion af forstligt formeringsmateriale, som er kvalificeret til markedsføring i EU. Godkendt grundmateriale skal være opført i et nationalt register for de forskellige arter

Efter godkendelsen skal grundmaterialet inspiceres på ny med regelmæssige intervaller, og godkendelsen inddrages, hvis EU-kravene ikke længere er opfyldt.

Der findes imidlertid ikke nogen EU-bestemmelser, der tager sigte på bevarelse eller vedligeholdelse af godkendt grundmateriale, hverken generelt eller på et specifikt skovbrug, og der findes heller ikke andre begrundelser for inddragelse af en godkendelse end ovennævnte. Medlemsstaterne kan i princippet under hensyntagen til ejendomsretten selv beslutte, at godkendt grundmateriale skal fjernes eller destrueres, f.eks. af hensyn til plantesundheden. Dette gælder også for plantegenetiske ressourcer, som man er interesseret i at bevare på stedet og udnytte bæredygtigt via dyrkning og markedsføring. Kommissionen kan i den forbindelse i henhold til de nævnte direktiver gøre det lettere at bevare sådant grundmateriale via fravigelser fra visse af kravene vedrørende markedsføring af formeringsmateriale, men det er den pågældende medlemsstats ansvar at foretage udvælgelse med henblik på bevarelse.

De eksisterende EU-bestemmelser giver således ikke Kommissionen hjemmel til at beskytte registrerede bevoksninger.